ས་འདི་འདྲར་གྱུར་པའི་མ་རྣམས་ཀྱི།  ། ངང་ཚུལ་བསམས་ནས་སེམས་མཆོག་བསྐྱེད་པར་མཛོད།  ། ཅེས་གསུངས་པའི་དོན་སྙན་བརྒྱུད་ཀྱི་མན་ངག་ལས་འབྱུང་བ་ལྟར་ཉམས་སུ་ལེན་ཚུལ་ཡིན་ནོ།  ། ༈གསུམ་པ་ཡང་དག་པའི་ལྟ་བ་སྒོམ་ཚུལ་ལ།  གང་ཟག་གི་བདག་མེད་གཏན་ལ་ཕབ་ནས་སྒོམ་པའི་ཚུལ་དང་།  ཆོས་ཀྱི་བདག་མེད་གཏན་ལ་ཕབ་ནས་སྒོམ་པའི་ཚུལ་ལོ།  ། དང་པོ་ནི།  རྒྱལ་བའི་གསུང་རབ་རྣམས་ལས།  བདག་མེད་གཏན་ལ་འབེབས་པའི་རིག་པའི་རྣམ་གྲངས་མཐའ་ཡས་པ་ཞིག་གསུངས་ཀྱང་།  ལས་དང་པོ་པ་རྣམས་ཀྱི་གནད་བཞིའི་སྒོ་ནས་གཏན་ལ་ཕབ་ན་འཆར་སླ་བས།  དེའི་ཚུལ་ནི།  རང་ཅག་རྣམས་གཉིད་འཐུག་པོ་ལོག་བཞིན་པའི་གནས་སྐབས་ཚུན་ཆད་དུ།  ང་ང་སྙམ་དུ་སྙིང་གི་དཀྱིལ་དུ་དམ་སྦྲིང་སྦྲིང་བློས་འཛིན་པ་ནི་ངར་འཛིན་ལྷན་སྐྱེས་ཡིན་ལ།  དེ་ཡང་རང་གི་ཉེས་པ་དེ་ལྟ་བུ་མ་བྱས་པ་ལ།  གཞན་ཞིག་གིས་ཁྱོད་ཀྱིས་ཉེས་པ་འདི་དང་འདི་ལྟ་བུ་ཞིག་བྱས་སོ་ཞེས་པ་བསྙོན་བཙུགས་པ་ན།  ངས་ཉེས་པ་འདི་ལྟ་བུ་མ་བྱས་པ་ལ་བསྙོན་འདི་འདྲ་བ་ཞིག་འཛུགས་པ།  ང་ང་སྙམ་དུ་སྙིང་གི་དཀྱིལ་དུ་དམ་སྦྲིང་སྦྲིང་འཆར་བ་ལྟ་བུའི་ཚེ།  ངར་འཛིན་ལྷན་སྐྱེས་ཀྱི་ངའི་འཛིན་ཚུལ་གསལ་བར་ཡོད་པས།  དེའི་དུས་སུ་ཤེས་པའི་ཆ་ཤས་ཕྲ་མོ་ཞིག་གིས་བློ་དེས་ང་གང་དུ་བཟུང་།  ཚུལ་ཇི་ལྟར་དུ་བཟུང་བ་བརྟག་པར་བྱའོ།  ། དེ་ཡང་བློ་ཕྱི་མ་དེ་ཤུགས་ཆེས་ན་བློ་སྔ་མ་དེ་ཡལ་ནས་སྟོང་སང་ཞིག་མ་གཏོགས་གང་ཡང་མི་ཡོང་བས་ཤེས་པ་བྱིངས་ངའོ་སྙམ་པའི་བློ་དེའི་ངོ་བོར་བྲེང་ཆགས་སུ་བསྐྱེད་ནས།  ཤེས་པའི་ཆ་ཤས་ཕྲ་མོ་ཞིག་གིས་བརྟག་དགོས་ལ་དེ་ལྟར་བརྟགས་པའི་ཚེ།  ངར་འཛིན་ལྷན་སྐྱེས་ཀྱིས་ང་གང་དུ་བཟུང་བའི་གནད་ནི།  རང་གི་ཕུང་པོ་ལྔ་པོ་ལུས་སེམས་གཉིས་ལས་དོན་གཞན་དུ་མ་ཡིན་ཞིང་།  ཕུང་པོ་ལྔ་རེ་རེ་བ་དང་ལུས་སེམས་གཉིས་རེ་རེ་བའི་སྟེང་དུ་ཡང་མ་ཡིན་ཀྱང་།  ཕུང་པོ་ལྔ་ཚོགས་ཙམ་པའམ་ལུས་སེམས་གཉིས་ཚོགས་ཙམ་པའི་སྤམ་མེ་བ་དེའི་སྟེང་དུ་རྟོག་པས་བཏགས་པ་ཙམ་མ་ཡིན་པར།  དང་པོ་ནས་ཚུགས་ཐུབ་ཏུ་གྲུབ་པའི་ང་ཞིག་ཡོད་པར་འཛིན་པ་ནི།  ངར་འཛིན་ལྷན་སྐྱེས་ཀྱི་ངའི་འཛིན་ཚུལ་ཡིན་ལ།  དེའི་འཛིན་སྟངས་ཀྱི་ཡུལ་གྱི་ང་དེ་འགོག་རྒྱུའི་འགག་བྱ་ཡིན་པས།  གཞན་གྱིས་བཤད་པའི་གོ་བ་དང་ཚིག་སྤྱི་ཙམ་མ་ཡིན་པར་རང་གི་རྒྱུད་སྟེང་དུ་ཚུལ་དེ་ཉིད་རྗེན་འཆར་གྱིས་ངེས་པར་བྱ་ཏེ།  དེ་ནི་གནད་དང་པོ་དགག་བྱའི་སྣང་ཚུལ་ངེས་པའི་གནད་དོ།  ། ༈གཉིས་པ་ཁྱབ་པ་ངེས་པའི་གནད་ནི།  ངའོ་སྙམ་དུ་སྙིང་གི་དཀྱིལ་དུ་(༡༨)དམ་སྦྲིང་སྦྲིང་དུ་འཛིན་པའི་བློ་དེས་བཟུང་བའི་ང་དེ།  རང་གི་ཕུང་པོ་ལྔའི་སྟེང་ན་ཡོད་ན།  ང་དེ་ཕུང་པོ་ལྔ་དང་གཅིག་ཏུ་ཡོད་དམ་ཐ་དད་དུ་ཡོད།  ཡོད་ཚུལ་དེ་གཉིས་ལས་གཞན་པའི་ཡོད་ཚུལ་ཕུང་པོ་གསུམ་པ་གཏན་མི་སྲིད་དེ།  ཆོས་གང་དང་གང་ཡིན་ཀྱང་ཡང་ན་གཅིག་གི་རྣམ་པར་ཡོད་དགོས་ལ།  ཡོད་ཚུལ་དེ་གཉིས་ལས་གཞན་པའི་ཡོད་ཚུལ་ཕུང་གསུམ་པ་གཏན་མི་སྲིད་སྙམ་དུ་ཐག་བཅད་པར་བྱའོ།  ། ༈གསུམ་པ་བདེན་པའི་གཅིག་བྲལ་ངེས་པའི་གནད་ནི།  དེ་ལྟར་བཟུང་བའི་ང་དེ་ཕུང་པོ་ལྔ་དང་གཅིག་ཏུ་ཡོད་དོ་སྙམ་ན།  གང་ཟག་གཅིག་ལ་ཕུང་པོ་ལྔ་ཡོད་པ་བཞིན་དུ།  ང་ཡང་རྒྱུད་ཐ་དད་པ་ལྔ་ཡོད་པར་འགྱུར་པ་དང་།  ཡང་ན་ང་གཅིག་ཡིན་པ་བཞིན་དུ།  ཕུང་པོ་ལྔ་ཡང་ཆ་མེད་གཅིག་ཏུ་འགྱུར་པ་སོགས་ཀྱི་ཉེས་པ་དུ་མ་ཡོད་པས།  དེ་ལྟར་བཟུང་བའི་ང་དེ་ཕུང་པོ་ལྔ་དང་གཅིག་མ་ཡིན་སྙམ་དུ་བསམ། ༈བཞི་པ་བདེན་པའི་དུ་བྲལ་ངེས་པའི་གནད་ནི།  དེ་ལྟར་བཟུང་བའི་ང་དེ་ཕུང་པོ་ལྔའི་སྟེང་དུ་གཅིག་ཏུ་མ་གྲུབ་ཀྱང་།  ཕུང་པོ་ལྔའི་སྟེང་དུ་ཐ་དད་དུ་གྲུབ་བོ་སྙམ་ན།  ཕུང་པོ་ལྔ་ཡང་གཟུགས་ཀྱི་ཕུང་པོ་ལྔ་ལ་སོགས་པ་རེ་རེ་ནས་བསལ་བའི་རྗེས་སུ།  འདི་རྣམ་ཤེས་ཀྱི་ཕུང་པོའོ།  ། ཞེས་ཟུར་དུ་ངོས་འཛིན་རྒྱུ་ཡོད་པ་བཞིན་དུ།  གཟུགས་ཕུང་སོགས་རེ་རེ་ནས་བསལ་བའི་འོག་ཏུ་དེ་ལྟར་བཟུང་བའི་ང་དེ་འདིའོ།  ། ཞེས་ཐ་དད་དུ་ངོས་འཛིན་རྒྱུ་དགོས་པ་ལས་དེ་ལྟར་མི་འདུག་པས།  དེ་ལྟར་བཟུང་བའི་ང་དེ་ཕུང་པོ་ལྔ་དང་ཐ་དད་དུ་མ་གྲུབ་སྙམ་དུ་བསམ།  དེ་ལྟར་གནད་བཞིའི་དཔྱད་པ་བྱས་པ་ལ་བརྟེན་ནས་ངར་འཛིན་ལྷན་སྐྱེས་ཀྱིས་བཟུང་བ་ལྟར་གྱི་ང་མེད་པར་ངེས་པ་ན།  ངེས་ཤེས་དེ་ཉིད་ཀྱི་རྒྱུན་བྱིང་རྒོད་དང་བྲལ་བར་རྩེ་གཅིག་ཏུ་བསྐྱང་བར་བྱའོ།  ། དེ་ཡང་ངེས་ཤེས་དེ་ཉིད་ཤུགས་ཅུང་ཟད་ཆུང་དུ་སོང་བ་ན་ལས་དང་པོ་པ་རྣམས་ཀྱིས་སྔར་ལྟར་གནད་བཞིའི་དཔྱད་པ་བྱས་པ་ལ་བརྟེན་ནས་བདེན་མེད་ཀྱི་ངེས་ཤེས་འདྲེན་པར་བྱེད་ལ།  བློ་མཐོ་བ་རྣམས་ཀྱིས་ནི་ངར་འཛིན་ལྷན་སྐྱེས་ལ་ང་ཇི་ལྟར་སྣང་བ་ལྟར་གྲུབ་མ་གྲུབ་དཔྱད་པ་བྱས་པ་ལ་བརྟེན་ནས།  གནད་བཞིའི་དཔྱད་པ་བྱས་པ་དང་འདྲ་བར་བདེན་མེད་ཀྱི་ངེས་ཤེས་འདྲེན་པས།  དེའི་ཚེ་ངེས་ངོར་ང་རང་བཞིན་མེད་པར་ངེས་པའི་ངེས་ཤེས་དམ་སྦྲིང་ངེ་བ་དང་།  སྣང་ངོར་དགག་བྱ་བདེན་གྲུབ་བཀག་ཙམ་གྱི་སྟོང་སང་ངེ་བའི་ཁྱད་པར་གཉིས་ལྡན་དུ་བྱས་ནས་རྩེ་གཅིག་ཏུ་སྐྱོང་བ་ནི་མཉམ་གཞག་ནམ་མཁའ་ལྟ་བུའི་སྐྱོང་ཚུལ་ལོ།  ། རྗེས་ཐོབ་ཏུ་ང་ལ་སོགས་པའི་ཆོས་ཐམས་ཅད་སྒྱུ་མ་ལྟ་བུའི་རྣམ་རོལ་དུ་སྒོམ་པར་བྱ་སྟེ།  དེ་ཡང་མཉམ་གཞག་ཏུ་བདེན་མེད་ཀྱི་ངེས་ཤེས་ཤུགས་དྲག་པོ་དྲངས་པ་ལ་བརྟེན་ནས།  རྗེས་ཐོབ་ཏུའང་གང་ཤར་ཐམས་ཅད་སྣང་ཡང་བདེན་མེད་བརྫུན་པ་སྒྱུ་མ་ལྟ་བུའི་རྣམ་རོལ་དུ་འཆར་བ་ལ་བསླབ་པར་བྱའོ།  ། ༈གཉིས་པ་ཆོས་ཀྱི་བདག་མེད་གཏན་ལ་ཕབ་ནས་སྒོམ་ཚུལ་ལ་གཉིས།  (༡༩)འདུས་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་དང་།  འདུས་མ་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་ལོ།  ། དང་པོ་ལུས་ལྟ་བུ་ལ་མཚོན་ན་དེ་ཡང་ཤ་རུས་བརྡོས་བཅས་ཀྱི་ཡན་ལག་ལྔ་ཚོགས་ཙམ་གྱི་ལུས་འདིའི་སྟེང་དུ།  རྟོག་པས་བཏགས་ཙམ་མ་ཡིན་པར་ཚུགས་ཐུབ་ཏུ་གྲུབ་པའི་ལུས་ཡོ་རེ་བ་ཞིག་ཡོད་པར་རང་ཅག་རྣམས་ལ་བསྙོན་མེད་དུ་འཆར་བ་ནི་དགག་བྱའི་སྣང་ཚུལ་ཡིན་ལ།  དེ་ལྟ་བུའི་ལུས་དེ་ཤ་རུས་བརྡོས་བཅས་ཀྱི་ཡན་ལག་ལྔ་ཚོགས་ཙམ་གྱི་ལུས་འདིའི་སྟེང་དུ་ཡོད་ན།  ཤ་རུས་བརྡོས་བཅས་ཀྱི་ཡན་ལག་ལྔ་ཚོགས་ཙམ་གྱི་ལུས་འདི་དང་གཅིག་ཏུ་གྲུབ་བམ་ཐ་དད་དུ་གྲུབ་གཅིག་ཏུ་གྲུབ་ན་ཤ་རུས་བརྡོས་བཅས་ཀྱི་ཡན་ལག་ལྔ་ཚོགས་ཙམ་གྱི་ལུས་འདི་ཕ་མའི་ཁུ་ཁྲག་ལས་གྲུབ་པ་ཡིན་པས།  རྣམ་ཤེས་འཇུག་པའི་གཞིར་གྱུར་པའི་ཁུ་ཁྲག་གི་ཐིགས་པ་དེ་ཡང་ཤ་རུས་བརྡོས་བཅས་ཀྱི་ཡན་ལག་ལྔ་ཚོགས་ཙམ་གྱི་ལུས་སུ་འགྱུར་པ་དང་།  ཡན་ལག་ལྔ་ཡོད་པ་བཞིན་དུ་ལུས་ཀྱང་ཡན་ལག་ལྔ་ཚོགས་པའི་ལུས་ལྔར་འགྱུར་ལ་ཐ་དད་དུ་གྲུབ་ན་མགོ་ལ་སོགས་པའི་ཡན་ལག་རེ་རེ་ནས་བསལ་བའི་རྗེས་སུ་ལུས་ལ་འདིའོ་ཞེས་བསྟན་རྒྱུ་དགོས་པ་ལས་དེ་ལྟར་མི་འདུག་པས།  དེ་ལྟ་བུའི་ལུས་གཏན་ནས་མེད་སྙམ་དུ་ངེས་ཤེས་དྲངས་ནས་བསྐྱང་བར་བྱའོ།  ། ༈གཉིས་པ་འདུས་མ་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་ནི།  དེ་ཡང་ནམ་མཁའ་ལྟ་བུ་ལ་མཚོན་ན་ཕྱོགས་མཚམས་ཀྱི་ནམ་མཁའི་ཆ་དུ་མ་ཞིག་ཡོད་པས།  དེ་རྣམས་དང་གཅིག་ཏུ་གྲུབ་བམ་ཐ་དད་དུ་གྲུབ་དཔྱད་དེ་བདེན་མེད་ཀྱི་ངེས་ཤེས་དྲངས་ནས་སྔར་ལྟར་སྒོམ་པར་བྱེད་དོ།  ། མདོར་ན་ང་དང་ཕུང་པོ་དང་རི་རབ་ཁང་ཁྱིམ་ལ་སོགས་པ་འཁོར་འདས་ཀྱི་ཆོས་ཐམས་ཅད་རྟོག་པས་བཏགས་ཙམ་མ་ཡིན་པར།  རང་ངོས་ནས་གྲུབ་པ་རྡུལ་ཙམ་ཡང་མེད་པར་ངེས་པའི་ངེས་ཤེས་དེ་ཉིད་རྩེ་གཅིག་ཏུ་སྐྱོང་བ་མཉམ་གཞག་ནམ་མཁའ་ལྟ་བུ་དང་།  རྗེས་ཐོབ་ཏུ་ཡུལ་སྣང་ཐམས་ཅད་རྒྱུ་རྐྱེན་ཚོགས་པ་ལ་བརྟེན་ནས་བྱུང་བའི་བདེན་མེད་བརྫུན་པའི་རང་བཞིན་དུ་ཤེས་པའི་རྗེས་ཐོབ་སྒྱུ་མའི་རྣལ་འབྱོར་གཉིས་ལེགས་པར་བསྐྱངས་པ་ལ་བརྟེན་ནས།  དཔྱད་པ་བྱས་སྟོབས་ཀྱིས་དྲངས་པའི་ལུས་སེམས་ཤིན་སྦྱངས་ཀྱི་བདེ་བས་ཟིན་པའི་མཉམ་གཞག་དེ་ཉིད་ལྷག་མཐོང་མཚན་ཉིད་པར་འཇོག་པ་ཡིན་ནོ།  ། དེ་ལྟར་ཡང་དག་པའི་ལྟ་བ་སྒོམ་ཚུལ་དེ་ནི།  རྩ་ཚིག་ལས།  གང་ཞིག་འཁོར་འདས་ཆོས་རྣམས་ཐམས་ཅད་ཀྱི།  ། རྒྱུ་འབྲས་ནམ་ཡང་བསླུ་བ་མེད་མཐོང་ཞིང་།  ། དམིགས་པའི་གཏད་སོ་གང་ཡིན་ཀུན་ཞིག་པ།  ། དེ་ནི་སངས་རྒྱས་དགྱེས་པའི་ལམ་ལ་ཞུགས།  ། སྣང་བ་རྟེན་འབྲེལ་བསླུ་བ་མེད་པ་དང་།  ། སྟོང་པ་ཁས་ལེན་བྲལ་བའི་གོ་བ་གཉིས།  ། ཇི་སྲིད་སོ་སོར་སྣང་བ་དེ་སྲིད་དུ།  ། ད་དུང་ཐུབ་པའི་དགོངས་པ་རྟོགས་པ་མེད།  ། ནམ་(༢༠)ཞིག་རེས་འཇོག་མེད་པར་ཅིག་ཅར་དུ།  ། རྟེན་འབྲེལ་མི་སླུར་མཐོང་བ་ཙམ་ཉིད་ནས།  ། ངེས་ཤེས་ཡུལ་གྱི་འཛིན་སྟངས་ཀུན་འཇིག་ན།  ། དེ་ཚེ་ལྟ་བའི་དཔྱད་པ་རྫོགས་པ་ལགས།  ། གཞན་ཡང་སྣང་བས་ཡོད་མཐའ་སེལ་བ་དང་།  ། སྟོང་པས་མེད་མཐའ་སེལ་ཞིང་སྟོང་པ་ཉིད།  ། རྒྱུ་དང་འབྲས་བུར་འཆར་བའི་ཚུལ་ཤེས་ན།  ། མཐར་འཛིན་ལྟ་བས་འཕྲོག་པར་མི་འགྱུར་རོ།  ། ཞེས་གསུངས་པའི་དོན་སྙན་བརྒྱུད་ཀྱི་མན་ངག་ལས་ཇི་ལྟར་འབྱུང་བ་ལྟར་ཉམས་སུ་ལེན་ཚུལ་ཡིན་ནོ།  ། ༈གསུམ་པ་མཇུག་ཏུ་ཇི་ལྟར་བྱ་བ་ནི།  ཐུན་དངོས་གཞི་ལ་ལམ་གྱི་གཙོ་བོ་རྣམ་པ་གསུམ་ལ་དཔྱད་སྒོམ་དང་འཇོག་སྒོམ་གཉིས་ཀྱི་སྒོ་ནས་ཡིད་འགྱུར་གྱི་མྱོང་བ་གང་ཐོན་བྱས་ཏེ་ཐུན་བསྡུ་བ་ན།  ༧བླ་མ་དང་རྗེ་བཙུན་འཇམ་པའི་དབྱངས་དབྱེར་མ་མཆིས་པའི་ཞབས་ལ་ཕྱག་འཚལ་ལོ།  ། མཆོད་དོ་སྐྱབས་སུ་མཆིའོ།  ། ཞེས་ལན་མང་དུ་བརྗོད་ཅིང་བླ་མ་ལྷ་ཚོགས་རྣམས་ལ་གསོལ་བ་ཤུགས་དྲག་ཏུ་བཏབ་པས་ཚོགས་ཞིང་ཐམས་ཅད་མཐའ་ནས་རིམ་གྱིས་འོད་དུ་ཞུ་སྟེ།  རྗེ་བཙུན་འཇམ་པའི་དབྱངས་དང་རྗེ་བླ་མ་ལ་ཐིམ།  རྗེ་བཙུན་འཇམ་པའི་དབྱངས་རྗེ་བླ་མ་དང་བཅས་པ་རང་ལ་ཐིམ་པས་རང་གི་ལུས་ཀྱི་ནད་སོགས་མ་དག་པ་རྣམས་དང་སེམས་ཀྱི་སྡིག་སྒྲིབ་ཐམས་ཅད་དག་ནས་རང་ཉིད་རྗེ་བཙུན་འཇམ་པའི་དབྱངས་ཀྱི་སྐུར་ལམ་གྱིས་གྱུར།  རང་༧རྗེ་བཙུན་འཇམ་པའི་དབྱངས་སུ་གསལ་བའི་སྐུ་ལས་འོད་ཟེར་འཕྲོས་པས་མཁའ་ཁྱབ་ཀྱི་སེམས་ཅན་ཐམས་ཅད་ལ་ཕོག་པས་སེམས་ཅན་ཐམས་ཅད་རྗེ་བཙུན་འཇམ་པའི་དབྱངས་ཀྱི་གོ་འཕང་ལ་བཀོད།  སྣོད་ཀྱི་མ་དག་པ་རྣམས་ཀྱང་སྦྱངས་ནས་སྣོད་ཐམས་ཅད་གཞལ་ཡས་ཁང་དུ་གྱུར་པར་མོས་ཏེ་སྣོད་བཅུད་དག་པ་རབ་འབྱམས་སུ་སོང་བ་དེ་ལ་མཉམ་པར་འཇོག་ཅི་ཐུབ་བྱ།  དེ་ནས་རང་དང་སེམས་ཅན་ཐམས་ཅད་༧རྗེ་བཙུན་འཇམ་པའི་དབྱངས་སུ་གསལ་བའི་ཐུགས་ཀར་སྔགས་ཕྲེང་བཀོད་ལ་ཨ་ར་པ་ཙ་ན་ཅི་འགྲུབ་བཟླ་ཞིང་།  མཇུག་ཏུ།  དགེ་བ་འདི་ཡིས་མྱུར་དུ་བདག། རྗེ་བཙུན་འཇམ་དབྱངས་འགྲུབ་གྱུར་ནས།  ། འགྲོ་བ་གཅིག་ཀྱང་མ་ལུས་པ།  ། དེ་ཡི་ས་ལ་འགོད་པར་ཤོག། འདི་ལྟར་བགྱིས་པའི་རྣམ་དཀར་དགེ་བ་ཡང་།  ། དུས་གསུམ་བདེ་གཤེགས་སྲས་བཅས་ཐམས་ཅད་ཀྱི།  ། མཛད་པ་སྨོན་ལམ་མ་ལུས་བསྒྲུབ་པ་དང་།  ། ལུང་རྟོགས་དམ་ཆོས་འཛིན་པའི་རྒྱུ་རུ་བསྔོ།  ། དེ་ཡི་མཐུ་ལས་ཚེ་རབས་ཀུན་ཏུ་བདག། ཐེག་མཆོག་འཁོར་ལོ་བཞི་དང་མི་འབྲལ་ཞིང་།  ། ངེས་འབྱུང་བྱང་སེམས་ཡང་དག་ལྟ་བ་དང་།  ། རིམ་གཉིས་ལམ་གྱི་བགྲོད་པ་མཐར་ཕྱིན་ཤོག། གསུང་རབ་ཀུན་གྱི་སྙིང་པོའི་གནད་བསྡུས་པ་ལམ་གྱི་གཙོ་བོ་རྣམ་པ་གསུམ་ལ་སྒྲུབ་པ་སྙིང་པོར་བྱ་བ་ལ་འབད་ནས་ཕ་རྗེས་བུས་ཟིན་པ་ཞིག་བྱའོ།  ། ཞེས་སྟོན་པ་ལ་རྩ་ཚིག་ལས།  དེ་ལྟར་ལམ་གྱི་གཙོ་བོ་རྣམ་གསུམ་གྱི།  ། གནད་(༢༡)རྣམས་རང་གིས་ཇི་བཞིན་རྟོགས་པའི་ཚེ།  ། དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས།  ། གཏན་གྱི་འདུན་མ་མྱུར་དུ་སྒྲུབས་ཤིག་བུ།  ། ཞེས་འཇམ་མགོན་བླ་མས་རང་ཅག་རྗེས་འཇུག་རྣམས་ལ་ཐུགས་བརྩེ་བས་འདོམས་པར་མཛད་དོ།  ། དེ་ལྟར་ཐེག་པ་ཐུན་མོང་བའི་ལམ་ལ་བློ་ལེགས་པར་སྦྱངས་ཟིན་པ་ན་བསྐལ་པ་གྲངས་མེད་གསུམ་ལ་མི་ལྟོས་པར་སྙིགས་དུས་ཀྱི་ཚེ་ཐུང་གཅིག་ལ་འཚང་རྒྱ་བའི་ཉེ་ལམ་བླ་མེད་རྡོ་རྗེ་ཐེག་པ་ལ་འཇུག་པར་བྱའོ།  ། དེ་ཡང་རྡོ་རྗེ་སློབ་དཔོན་མཚན་ཉིད་དང་ལྡན་པ་ཞིག་མཉེས་པ་གསུམ་གྱིས་མཉེས་པར་བྱས་ཏེ་དབང་རྣམ་པར་དག་པས་རྒྱུད་སྨིན་པར་བྱས།  དབང་དུས་སུ་ཁས་བླངས་པའི་དམ་ཚིག་དང་སྡོམ་པ་སྲོག་ལས་གཅེས་པར་བསྲུང་བ་གཞིར་བཞག། རྒྱུད་སྡེ་རྒྱ་མཚོ་ལྟ་བུའི་སྙིང་པོའི་དོན་ཟབ་ལམ་རིམ་པ་གཉིས་ཀྱི་གནད་རྣམས་ལེགས་པར་བཙལ་ལ་འཁྲུལ་མེད་ཀྱི་ངེས་པ་རྙེད་པ་ན་ཐུན་བཞིའི་རྣལ་འབྱོར་ལ་འབད་པར་བྱའོ།  ། དེ་ལྟར་མདོ་སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་སློབ་པ་ལས་ལྷག་པའི་ཉམས་ལེན་བྱ་རྒྱུ་གང་ཡང་མེད་ཅིང་།  འཇམ་མགོན་བླ་མའི་ཐུགས་ཀྱི་བཅུད་ཕྱུང་བའི་མན་ངག་གི་གནད་མཐར་ཐུག་ཀྱང་དེ་ཡིན་ཏེ།  འཇམ་མགོན་བླ་མ་ཉིད་ཀྱི་ཞལ་ནས།  དེ་ལྟར་རྒྱུ་དང་འབྲས་བུའི་ཐེག་ཆེན་གྱི།  ། ལམ་མཆོག་གཉིས་ཀར་དགོས་པའི་ཐུན་མོང་ལམ།  ། ཇི་བཞིན་བསྐྱེད་ནས་མཁས་པའི་དེད་དཔོན་གྱི།  ། མགོན་ལ་བརྟེན་ནས་རྒྱུད་སྡེའི་རྒྱ་མཚོ་ཆེར།  ། ཞུགས་ནས་ཡོངས་རྫོགས་མན་ངག་བསྟེན་པ་དེས།  ། དལ་འབྱོར་ཐོབ་པ་དོན་དང་ལྡན་པར་བྱས།  ། རྣལ་འབྱོར་ངས་ཀྱང་ཉམས་ལེན་དེ་ལྟར་བགྱིས།  ། ཐར་འདོད་ཁྱེད་ཀྱང་དེ་བཞིན་བསྐྱངས་འཚལ་ལོ།  ། ཞེས་གསུངས་པ་ལྟར་རོ།  ། དེ་ལྟར་བཤེས་གཉེན་དམ་པ་བསམ་སྦྱོར་གཉིས་ཀྱིས་ཚུལ་བཞིན་བསྟེན་པ་ནས་བཟུང་།  ཟབ་ལམ་རིམ་པ་གཉིས་ལ་བསླབ་པའི་བར་དེ་རང་གི་རྒྱུད་ལ་སྐོར་ཏེ་ཉིན་རེ་བཞིན་ཐུན་བཞིའམ་མ་མཐའ་ཐུན་གཅིག་ཏུའང་བྱས་ཏེ་ཉམས་སུ་བླངས་ན་དལ་བའི་རྟེན་ལ་སྙིང་པོ་དམ་པ་ལོན་པ་ཡིན་ཞིང་།  ༧རྒྱལ་བའི་བསྟན་པ་རིན་པོ་ཆེ་རང་གཞན་གྱི་རྒྱུད་ལ་རྒྱས་པར་བྱེད་ནུས་པ་ཡིན་ནོ།  ། སྨྲས་པ།  ཚུལ་འདིར་འབད་ལས་དུང་དང་ཀུནྡ་ལྟར།  ། རབ་དཀར་དགེ་བ་གང་ཞིག་ཐོབ་པ་དེ།  ། འགྲོ་བ་ཀུན་གྱི་ཉེར་འཚོའི་གཞི་གཅིག་པུ།  ། རྒྱལ་བའི་བསྟན་པ་ཡུན་རིང་གནས་ཕྱིར་བསྔོ།  ། འཇམ་མགོན་བླ་མས་དཀའ་བ་བགྲང་ཡས་ཀྱིས།  ། ལེགས་པར་བསྒྲུབས་པའི་བསྟན་པའི་སྒྲོན་མེ་འདི།  ། ས་འདི་གནས་པ་དེ་སྲིད་གནས་གྱུར་ཏེ།  ། འགྲོ་བ་ཀུན་གྱི་བློ་མུན་སེལ་བར་ཤོག། འཇམ་མགོན་བསྟན་པ་བསྲུང་ཞིང་སྐྱོང་བ་ལ།  ། ནམ་ཡང་གཡེལ་བ་མེད་པའི་དམ་ཚིག་ཅན།  ། དམ་ཅན་ཆོས་ཀྱི་རྒྱལ་པོ་འཁོར་བཅས་ཀྱིས།  ། ཆོས་འདི་བསྒྲུབ་ལ་རྟག་ཏུ་གྲོགས་མཛོད་ཅིག། ཅེས་གསུང་རབ་(༢༢)ཀུན་གྱི་སྙིང་པོ་ལམ་གྱི་གཙོ་བོ་རྣམ་གསུམ་གྱི་ཁྲིད་ཡིག་གཞན་ཕན་སྙིང་པོ་ཞེས་བྱ་བ་འདི་ནི།  ༧ཤཱཀྱའི་དགེ་སློང་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོས་གཟིམས་ཆུང་བཀའ་གདམས་ཕོ་བྲང་དུ་སྦྱར་བའོ།